Anexa nr. \_\_\_la H.C.L. nr. \_\_\_\_\_\_\_\_\_\_\_\_\_\_\_\_

**MODEL -CONTRACT**

**de delegare a gestiunii, prin concesiune, a activităților de salubrizare stradală și deszăpezire, activități componente ale serviciului de salubrizare în Municipiul Timișoara**

**CAPITOLUL I**

**PĂRŢILE CONTRACTANTE**

**MUNICIPIUL TIMIŞOARA**, cu sediul in Timişoara, Bv. C.D. Loga nr.1, judeţul Timiş cod fiscal 14756536, tel. 0256-408.300, fax. 0256-490.635, reprezentat prin Dominic Fritz - Primar, în calitate de **delegatar**

**şi**

**............................................S.R.L./S.A**, cu sediul social în localitatea ......., str. ....... nr. ......, sectorul/judeţul ......., adresa de mail:............................, nr .telefon......................... număr de ordine în Registrul Comerţului ... ......, cod unic de înregistrare ......, cont nr. ......, deschis la ......., titulară a Licenţei nr. ....... din ......., emisă de ......., reprezentată de ......., având funcţia de ........ şi de ......, având funcţia de ......., în calitate de **delegat,**

Au încheiat prezentul contract, în temeiul Hotărârii Consiliului Loacal al Municipiului Timişoara nr.\_\_\_\_\_/\_\_\_\_\_\_ pentru aprobarea Studiului de Fundamentare, Caietului de sarcini şi Contractului de delegare a gestiunii, prin concesiune, a activităților de salubrizare stradală și deszăpezire, activități componente ale Serviciului de Salubrizare în Municipiul Timișoara, în baza prevederilor Legii nr.100/2016 privind concesiunile de lucrări şi concesiunile de servicii, cu modificările și completările ulterioare, H.G.nr.867/2016 privind aprobarea Normelor metodologice de aplicare a prevederilor referitoare la atribuirea contractelor de concesiune de lucrări şi concesiune de servicii din Legea nr. 100/2016 privind concesiunile de lucrări şi concesiunile de servicii, Legii nr. 51/2006 privind Serviciile comunitare de utilităţi publice, republicată, Legii nr. 101/2006 a Serviciului de salubrizare a localităţilor, republicată, cu modificările și completările ulterioare.

**CAPITOLUL II**

**DISPOZIŢII GENERALE**

**ANEXELE CONTRACTULUI**

**Art.1**  **(1)** Prezentul Contract are următoarele anexe, care fac parte integrantă din acesta:

**a)** Caietul de sarcini pentrudelegarea activităților de salubrizare stradală și deszăpezire, activități componente ale Serviciului de Salubrizare în Municipiul Timișoara - **Anexa nr.1**;

**b)** Regulamentul Serviciului de Salubrizare al Municipiului Timişoara - **Anexa nr.2**;

**c)** Inventarul bunurilor mobile proprietatea delegatarului, puse la dispoziția delegatului pe întreaga durată a contractului, care sunt bunuri de retur - **Anexa nr.3**;

**d)** Proces verbal de predare-preluare a bunurilor prevăzute la lit.c) - **Anexa nr.4**;

**e)** Garanţia de bună execuţie - **Anexa nr.5**;

**f)** Programul de investiții - **Anexa nr.6**;

**g)** Oferta delegatului, inclusiv clarificările date de acesta, după deschiderea ofertelor - **Anexa nr.7**;

**h)** Asigurările - **Anexa nr.8**;

**i)** Indicatorii de performanta *(se regăsesc în* *anexa nr.1 la Caietul de sarcini)*.

**(2)** În cuprinsul prezentului Contract și/sau în Anexele sale (nr.1-9), termenii folosiți cu majuscule își vor păstra, indiferent de locul în care sunt folosiți în cuprinsul acestora, înțelesul dat în definiția aferentă. Formele cuvintelor la singular subînțeleg formele de plural și invers.

**(3)** Împărțirea pe capitole și articole, precum și titlurile din Contract sunt introduse numai pentru a ușura sistematizarea și nu va afecta interpretarea prezentului Contract și nu va servi interpretării intențiilor Părților.

**(4)** Orice referire la articole sau numere de articole va însemna, dacă nu este altfel specificat, o referire la articolele prezentului Contract. Referirile la anexe vor fi considerate referiri la anexele prezentului Contract.

**(5)** Referirile la *„acest contract/prezentul Contract”* vor fi interpretate ca referiri la acest document după cum este revizuit, modificat sau completat și în vigoare la anumite intervale de timp și va include referiri la orice document care îl revizuiește, modifică sau completează sau intră în vigoare, este încheiat ținând cont de sau în conformitate cu prevederile acestuia.

**(6)** Referirile la *„Părți”* desemnează părțile prezentului Contract, iar referirile la *„Parte”* desemnează una dintre părțile prezentului Contract.

**(7)** Termenii utilizați și nedefiniți în prezentul Contract și care sunt definiți de actele normative aplicabile vor avea înțelesul prevăzut în definiția corespunzătoare din Lege.

**(8)** În cazul oricărui conflict sau neconcordanțe între corpul principal al Contractului și orice Anexă, clauza din cuprinsul Contractului va prevala, cu excepția situației în care se specifică altfel în prezentul Contract.

**(9)** Prezentul Contract reprezintă întreaga înțelegere contractuală a părților cu privire la obiectul acestuia.

**(10)** Părţile declară în mod expres și confirmă că prezentul contract constituie titlu executoriu în conformitate cu prevederile legale și dispozitiile Legii nr.207/2015 cu modificări și actualizări.

**CAPITOLUL III**

**DISPOZIŢII SPECIALE**

**OBIECTUL CONTRACTULUI**

**Art.2** Prezentul contract are ca obiect prestarea următoarelor activități:

**- *măturatul, spălatul şi stropitul căilor publice din localitate, inclusiv colectarea şi transportul deşeurilor de pământ şi pietre provenite de pe căile publice la depozitele de deşeuri, precum şi a deşeurilor provenite din coşurile stradale la depozitele de deşeuri şi/sau la instalaţiile de tratare;***

- ***curăţarea şi transportul zăpezii de pe căile publice din localitate şi menţinerea în funcţiune a acestora pe timp de polei sau de îngheţ***,

componente ale serviciului de salubrizare, în regim de gestiune delegată, astfel cum sunt definite la art.2 alin.3 lit.j) și k) din Legea nr.101/2006 privind serviciul de salubrizare a localităților cu modificările și completările ulterioare.

**DURATA CONTRACTULUI**

**Art.3 (1)** Durata prezentului contract de delegare este de **8 ani** de la data de începere a contractului.

**(2)** Data de începere a contractului este data semnării de către părți a Procesului verbal de predare-preluare a bunurilor concesionate de delegatar delegatului, care fac parte din infrastructura aferentă activităților, după îndeplinirea cerințelor prevăzute pentru perioada de mobilizare. Data de începere este ulterioară datei intrării în vigoare.

**(3)** Data intrării în vigoare a contractului este data semnării de către reprezentanții delegatului și delegatarului sau de către ultimul din aceștia în cazul în care contractul nu este semnat în aceeași zi de ambele părți.

**(4)** Părțile pot conveni asupra prelungirii duratei contractului, în condițiile prevăzute de legea aplicabilă la data prelungirii, prin act aditional, cu cel puțin 6 luni înainte de data expirării contractului.

**(5)** Între data semnării și data de începere se întinde Perioada de Mobilizare.

**PERIOADA DE MOBILIZARE**

**Art.4** **(1)** Durata perioadei de mobilizare este de 90 de zile calendaristice de la data emiterii ordinului de începere a contractului.

**(2)** Părțile pot conveni, prin act adițional, prelungirea perioadei de mobilizare, la cererea motivată a delegatului, notificată delegatarului cu cel puțin 5 zile calendaristice înainte de expirarea termenului prevăzut la art.36 alin.(3) din caietul de sarcini. Prelungirea se poate face o singură data pentru cel mult 30 de zile calendaristice.

**(3)** Delegatul va prezenta delegatarului dovezile solicitate la art. 36 (4) din Caietul de Sarcini.

**(4)** Doar după prezentarea de delegat a tuturor dovezilor prevăzute la art.36 (4) din Caietul de Sarcini, părțile încheie Procesul-Verbal de predare-preluare a bunurilor concesionate de delegatar în vederea prestării activităților prevăzute la art.2, componente ale serviciului de salubrizare, a cărui semnare marchează data de începere a contractului.

**ARIA DE DELEGARE**

**Art.5** Delegatarul atribuie delegatului, pentru perioada menționată la art.3 alin.1, dreptul și obligația de a presta activitățile prevăzute la art.2 lit.a) și b) în municipiul Timișoara.

**BUNURILE UTILIZATE ÎN DERULAREA CONTRACTULUI**

**Art.6 (1)** În derularea contractului de delegare, delegatul, va utiliza următoarele categorii de bunuri:

**a)** **Bunuri de retur:**

Bunurile proprietatea delegatarului puse la dispoziția delegatului, prin concesionare, pe întreaga durată a contractului. Acestea sunt și rămân în proprietatea delegatarului pe întreaga durată a contractului și revin de drept delegatarului, la încetarea contractului din orice cauză, gratuit și libere de orice sarcini.

Bunurile rezultate din investițiile prevăzute de prezentul contract în sarcina delegatului.

Investițiile realizate pentru înlocuirea bunurilor de retur deteriorate sau furate și care sunt realizate din fonduri proprii ale delegatului, rămân în proprietatea sa pe toată durata contractului și revin de drept delegatarului, la data încetării contractului, gratuit și libere de orice sarcini, fiind integrate în domeniul public.

Bunurile de retur, proprietate publică sunt supuse inventarierii anuale și se evidențiază distinct în patrimoniul delegatului.

**b) Bunuri proprii:**

Bunurile care aparțin delegatului și sunt folosite de către acesta pe toată durata delegarii. Acestea nu vor fi transferate delegatarului la încetarea contractului.

**(2)** Delegatul se va asigura că bunurile de retur sunt exploatate, întreținute și asigurate în conformitate cu cerințele producătorului și cu manualul de operare/întreținere și sunt folosite conform destinației și normelor de siguranță.

**CAPITOLUL IV**

**DREPTURILE ȘI OBLIGAȚIILE PĂRȚILOR**

**DREPTURILE DELEGATULUI**

**Art.7**  Delegatul are următoarele drepturi:

**a)** să încaseze contravaloarea operațiunilor efectuate, aferente fiecărei activități, conform tarifelor aprobate de delegatar, în conformitate cu prevederile legale în vigoare și cu metodologia aprobată de ANRSC;

b) să solicite ajustarea tarifelor în conformitate cu prevederile legale în vigoare la data solicitării;

**c)** să propună modificarea tarifelor aprobate, în conformitate cu prevederile în vigoare la data solicitării;

**d)** să exploateze, în mod direct, pe riscul şi răspunderea sa, activitățile ce face obiectul prezentului contract;

**e)** să beneficiezede exclusivitatea prestării activităților ce fac obiectul prezentului contract pe raza municipiului Timisoara;

**f)** să solicite modificarea Programului de investiții inițial, notificând delegatarul în acest sens;

**DREPTURILE DELEGATARULUI**

**Art.8** Delegatarul are următoarele drepturi:

**a)** să aprobe ajustarea/ modificarea tarifelor, la propunerea delegatului, potrivit prevederilor legale în vigoare;

**b)** să refuze, în condiții justificate, aprobarea ajustării și/sau modificării tarifelor solicitate de delegat;

**c)** să sancționeze delegatul în cazul în care acesta nu îndeplinește indicatorii de performanță și obligațiile stabilite în sarcina sa;

**d)** să inspecteze bunurile de retur și să verifice gradul de realizare a investițiilor prevăzute prin contract, în sarcina delegatului;

**e)** să încaseze redevența, conform prevederilor din contract;

**f)** să recalculeze redevența în cazul realizării unor investiții în infrastructura activităților specifice serviciului de salubrizare și să le predea delegatului pe bază de proces-verbal ca bunuri de retur;

**g)** să rezilieze contractul în conformitate cu prevederile de la capitolul ”Rezilierea contractului”;

**h)** să aprobe modificări și/sau completări la contract, în condițiile legii, prin acte adiționale;

**i)** să aplice penalități în caz de neexecutare sau executare cu întârziere a obligațiilor contractuale de către delegat;

**j)** să analizeze, să aprobe sau, după caz, să refuze solicitarea delegatului de modificare a programului de investiții inițial; în cazul aprobării solicitării delegatului, programul de investiții inițial va fi modificat, prin încheierea unui act adițional la prezentul contract;

**k)** să modifice unilateral partea reglementară a contractului (respectiv Caietul de sarcini prevăzut la Anexa nr.1 la contract) pentru motive ce țin de interesul național sau local și/sau în caz de modificare legislativă, cu posibilitata pentru delegat de a primi o compensație în cazul în care echilibrul contractual este afectat în mod semnificativ ca urmare a acestor modificări;

**l)** să sancționeze delegatul în cazul săvârșirii contravențiilor prevăzute de Lege;

**m)** alte drepturi prevăzute de prezentul contract sau lege.

**OBLIGA**Ţ**IILE DELEGATULUI**

**Art.9** Delegatul are următoarele obligaţii:

**a)** să dețină licența, avizele, acordurile şi autorizaţiile necesare prestării activităţilor delegate, prevăzute de legislația în vigoare, să le obțină și să le mențină valabile, pe cheltuiala sa proprie;

**b)** să asigure prestarea activităților de salubrizare, conform prevederilor contractuale, cu respectarea Regulamentului Serviciului de Salubrizare al Municipiului Timişoara, Caietului de sarcini și a Ofertei Tehnice, a prescripțiilor, normelor și normativelor tehnice în vigoare, într-o manieră eficientă, în regim de continunitate și permanență, în conformitate cu legea și Bunele Practici Comerciale;

**c)** să respecte legislaţia şi reglementările în vigoare aplicabile activităţilor delegate;

**d)** să respecte obligaţiile aplicabile în domeniile mediului, social şi al relaţiilor de muncă, stabilite prin legislaţia adoptată la nivelul Uniunii Europene, prin legislaţia naţională, prin contracte colective sau prin tratatele, convenţiile şi acordurile internaţionale în aceste domenii;

**e)** să nu înstrăineze sau închirieze ori să înlocuiască sau să transfere bunurile de retur;

**f)** să nu înlocuiască sau transfere bunurile achiziționate prin Programul de investiții;

**g)** să furnizeze delegatarului, respectiv A.N.R.S.C., în termenul solicitat, informaţiile solicitate și documentele/documentaţiile, actele individuale pe baza cărora prestează activitățile de salubrizare, în condițiile legii;

**h)** să pună în aplicare metode performante de management care să conducă la reducerea costurilor de operare și de îmbunătățire a calității operațiunilor;

**i)** să asigure personalul necesar pentru prestarea activităților, să asigure conducerea operativă, mijloacele tehnice și personalul de intervenție în situații de urgență;

**j)** să plătească redevenţa stabilită prin contract precum și redevența recalculată, după caz;

**k)** să plătească sumele și/sau penalitățile contractuale în cuantumul prevăzut de prezentul contract și anexele corespunzătoare, în caz de nerespectare a obligațiilor sale contractuale și a Indicatorilor de performanță;

**l)** să restituie delegatarului, la încetarea contractului de delegare sau ajungerea la termen a acesuia, toate bunurile aferente activităților delegate, precum și pe măsură ce apar, noi astfel de bunuri față de cele care au fost predate în Perioada de Mobilizare, împreună cu inventarul existent, libere de orice sarcini, în stare tehnică corespunzătoare duratei lor normale de funcționare, pe bază de proces-verbal de predare-primire, acestea fiind bunuri de retur așa cum au fost definite în prezentul contract;

**m)** să accepte modificarea graficelor de lucrări, așa cum este precizat în caietul de sarcini, ori de câte ori va fi necesar pentru eficientizarea activităților;

**n)** să depună toate diligențele necesare pentru conservarea integrității bunurilor de rutur pe toată durata contractului și să asigure exploatarea, întreținerea și reparația acestora cu personal autorizat;

**o)** să respecte indicatorii de performanță și să îmbunătățească în mod continuu calitatea activităților prestate;

**p)** să efectueze toate investițiile la care s-a obligat în conformitate cu Programul de investiții;

**r)** să asigure finanțarea programului de investiții, a programului de reparații curente și a cheltuielilor de asigurare a echipamentelor și mijloacelor de muncă necesare, în scopul prestării activităților în condiții eficiente, eficace, calitative și cantitative, utilizând surse proprii, credite bancare sau alte instrumente financiare;

**s)** să încheie contracte de asigurare pentru eventualele pagube aduse la infrastructura exploatată, precum și pentru pagubele aduse terților, în timpul efectuării operațunilor activităților de salubrizare stradală și deszăpezire;

**ș)** să nu cesioneze sau transfere în vreun mod prezentul contract sau o parte dintre drepturile și obligațiile sale derivate din prezentul contract; orice astfel de operație fiind nulă de drept;

**t)** să efectueze lucrările de întreținere, reparare și/sau înlocuire a bunurilor de retur;

**ț)** să implementeze Sistemul de Management al Calității (în conformitate cu standardul ISO 9001) pentru activitățile prestate în aria delegării;

**u)** să implementeze Sistemul de Management de Mediu (în conformitate cu standardul ISO 14001) pentru activitățile prestate în aria delegării;

**v)** să implementeze Sistemul de Management al Sănătății și Securității Ocupaționale (în conformitate cu standardul ISO 45001) pentru activitățile prestate în aria delegării;

**x)** alte cerințe specifice stabilite de delegatar.

**OBLIGAȚIILE DELEGATARULUI**

**Art.10** Delegatarul are următoarele obligaţii:

**a)** să nu-l tulbure pe delegat în exercitarea drepturilor sale ce rezultă din prezentul contract;

**b)** să notifice delegatul cu privire la apariţia oricăror împrejurări de natură să aducă atingere drepturilor delegatului;

**c)** să predea pe bază de proces verbal bunurile de retur care fac parte obiectul delegarii prin concesiune;

**d)** să verifice periodic: respectarea clauzelor contractuale, îndeplinirea Indicatorilor de performanță, calitatea serviciului prestat, menținerea echilibrului contractual.

**e)** orice alte obligații care decurg din prezentul Contract sau din condițiile legale.

**CAPITOLUL V**

**TARIFE ȘI MECANISM DE PLATĂ, REDEVENȚA**

**Art.11** Tarifele practicate de delegat pentru prestarea activităților prevăzute la art.2 din prezentul contract, sunt cele prevăzute în oferta declarată câștigătoare în urma licitației publice, prevăzute în anexa la prezentul contract.

**Art.12 (1)** Redeventa datorata este 26.203,00 lei pe an actualizata la zi cu rata inflaţiei. Se aplica o indexare la începutul fiecărui an calendaristic, reprezentând rata inflaţiei, conform datelor publicate pe sit-ul oficial al Institutului National de Statistică.

**(2)** Valoarea redevenței se recalculează în situația prevăzută la art.8 lit. f) din prezentul contract și devine exigibilă începând cu data de întâi a lunii următoare celei în care s-a efectuat predarea-preluarea bunurilor, pe bază de proces-verbal de predare-preluare.

**(3)** Redevența devine exigibilă de la data de începere a contractului prevăzută la art.3 alin.2.

**(4)**Plata redeventei se efectueaza în două rate anuale in contul nr.RO17TREZ621502205X020362 deschis la Trezoreria Municipiului Timisoara, CUI 32937000, pe numele delegatarului sau prin casieria Direcţiei Fiscale a Municipiului Timişoara.

**(5)** Termenul scadent pentru plata primei rate a redeventei este 31 martie aferent lunilor ianuarie-iunie, respectiv 30 septembrie, aferent lunilor iulie-decembrie.

**(6)** În situatia în care contractul urmează a se executa după data primei scadenţe, adică 31 martie sau cu cel mult 30 de zile inainte de împlinirea acestuia, termenul de plată scadent al primei rate este 30 septembrie a aceluiaşi an.

**(7)** În situatia în care contractul urmează a se executa dupa data celei de a doua scadenţe, adica 30 septembrie sau cu cel mult 30 de zile inainte de împlinirea acestuia, termenul de plată scadent al primei rate este 15 decembrie a aceluiaşi an.

**(8)** Plata redevenței se va efectua în baza unei facturi emisă de către delegatar în formă electronică, în format pdf. Factura se va comunica delegatului prin mijloace electronice - email, de pe adresa de email [veniturinefiscale@dfmt.ro](mailto:veniturinefiscale@dfmt.ro) pe adresa de email validă, securizată și comunicată în mod oficial de către delegatar. Comunicarea facturii prin modalitatea electronică se va efectua cu cel puțin 20 de zile înainte de împlinirea termenului scadent.

**(9)** Părțile au obligația să întrețină funcționarea continuă a adreselor de email pe toată durata executării contractului.

**(10)** Orice modificare sau nefuncționare a adresei de email se va comunica celeilalte părți în cel mult 24 de ore de la data modificării sau deficienței, în acest ultim caz, cu indicarea timpului pentru remediere.

**(11)** Delegatul va confirma, prin mijloace electronice la adresa de e-mail: [veniturinefiscale@dfmt.ro](mailto:veniturinefiscale@dfmt.ro) primirea facturii, în 5 cinci zile de la data comunicării.

**(12)** În cazul neprimirii facturii în termenul prevăzut la alin. (3), delegatul va informa delegatarul despre acest aspect în termen de 5 zile lucrătoare de la data la care a expirat termenul menționat.

**(13)** În cazul în care comunicarea facturii nu este confirmată de către delegat în termenul prevăzut la alin. (6), factura va fi considerată comunicată și acceptată.

**(14)** Corespondența aferentă prezentului contract, referitoare la îndeplinirea obligațiilor privind plata redevenței se va purta pe adresele de email puse la dispoziție de părțile implicate.

**(15)** Momentul efectuării plății se consideră a fi ziua în care contul delegatarului este creditat cu suma reprezentând tranșa semestrială de plată.

**(16)** În cazul neplăţii redeventei la termenele scadente, delegatul datorează penalitati de întârziere care se vor calcula în aceleaşi condiţii prevăzute de Legea nr. 207/2015 privind codul de Procedură Fiscală, cu modificări şi completări, vizând majorările de întârziere pentru neplata la scadenţă a impozitelor şi taxelor locale.

**(17)** Pentru buna executare a prezentului contract delegatul va constitui în termen de cel mult 5zile lucrătoare de la data înmanarii contractului garantia de buna executie privind îndeplinirea clauzelor finanaciare de la capitolul V- REDEVENTA. Valoarea garantiei de buna executie reprezinta cuantumul redeventei calculate pentru 6 luni, respectiv suma de 13.102 lei.

**(18)** Delegatarul are dreptul de a executa garantia de buna executie ori de cate ori delegatul nu isi indeplineste obligatia de plata a redeventei in termen de maxim 90 de zile de la data scadentei.

**(19)** În termen de cel mult cinci zile lucratoare de la data executarii garantiei de catre delegatar a garantiei de buna executie, delegatul sub sanctiunea rezilierii de drept a prezentului contract, este obligat sa constituie o noua garantie de buna executie sau sa suplineasca diferenta, dupa caz.

**(20)** Plata garantiei se efectueaza prin casieria Directiei Fiscale a Municipiului Timisoara sau in contul RO75TREZ6215059XXX017211 al DFMT, CUI 21666630, deschis la Trezoreria Timisoara.

**(21)** Din partea delegatarului, Direcţia Fiscală a Municipiului Timișoara, urmărește încasarea şi respectarea obligaţiilor privind plata redevenței.

**CAPITOLUL VI**

**INDICATORI DE PERFORMANȚĂ**

**Art.13 (1)** Delegatul va presta activitățile astfel încât să asigure îndeplinirea Indicatorilor de performanță prevăzuți în Anexa 1 la caietul de sarcini („Indicatori de performanță”) și cei stabiliți în Regulamentul Serviciului (Anexa nr.2 la contract).

**(2)** Indicatorii de performanţă trebuie să asigure evaluarea continuă a delegatului cu privire la următoarele activităţi:

**a)** îmbunătățirea calității activităților prestate;

**b)** asigurarea efectuării operațiunilor stabilite conform graficelor, planurilor și programelor;

**c)** îndeplinirea prevederilor din contract cu privire la calitatea serviciilor efectuate;

**d)** menţinerea unor relaţii echitabile între operator şi beneficiar prin rezolvarea rapidă şi obiectivă a problemelor, cu respectarea drepturilor şi obligaţiilor care revin fiecărei părţi;

**e)** soluţionarea în timp util a reclamaţiilor referitoare la activitățile de salubrizare efectuate;

**f)** prestarea activităților de salubrizare în cantitățile contractate

**g)** prestarea de servicii conexe serviciului de salubrizare - informare, consultanţă.

**CAPITOLUL VII**

**GARANȚIA DE BUNĂ EXECUȚIE PRIVIND ÎNDEPLINIREA CLAUZELOR CONTRACTUALE**

**Art.14 (1)** Garanţia de bună execuţie a contractului se constituie de către delegat în scopul asigurării delegatarului de îndeplinirea cantitativă, calitativă şi în perioada convenită a contractului și se va menține în vigoare pe toată durata acestuia, fiind irevocabilă și necondiționată.

**(2)** Delegatul va constitui în termen de 5 zile de la data înmânării contractului de delegare, garanţia de bună execuţie în favoarea delegatarului. Acest termen poate fi prelungit la solicitarea justificată a Delegatului, fără a depăşi 15 zile de la data înmânării prezentului contract.

**(3)** Garanţia de bună execuţie constituită în favoarea delegatarului va reprezenta 10% din valoarea estimată a contractului prevăzută în Studiul de oportunitate.

**(4)** Delegatarul acceptă constituirea garanţiei de bună execuţie prin:

(*Delegatul va specifica clar şi fără ambiguităţi modalitatea de constituire a garanţiei de bună execuţie, optând pentru una dintre variante)*

a) virament bancar;

b) instrumente de garantare emise în condiţiile legii astfel:

(i) scrisori de garanţie emise de instituţii de credit bancare din România sau din alt stat;

(ii) scrisori de garanţie emise de instituţii financiare nebancare din România sau din alt stat pentru achiziţiile de lucrări a căror valoare estimată este mai mică sau egală cu 40.000.000 lei fără TVA şi respectiv pentru achiziţiile de produse sau servicii a căror valoare estimată este mai mică sau egală cu 7.000.000 lei fără TVA;

(iii) asigurări de garanţii emise:

– fie de societăţi de asigurare care deţin autorizaţii de funcţionare emise în România sau într-un alt stat membru al Uniunii Europene şi/sau care sunt înscrise în registrele publicate pe site-ul Autorităţii de Supraveghere Financiară, după caz;

– fie de societăţi de asigurare din state terţe prin sucursale autorizate în România de către Autoritatea de Supraveghere Financiară;

c) depunerea la casierie a unor sume în numerar dacă valoarea este mai mică de 5.000 lei;

d) combinarea a două sau mai multe dintre modalităţile de constituire prevăzute la lit. a) - c).

**Art.15 (1)** Delegatarul are dreptul de a executa garanţia de bună execuţie după notificarea prealabilă a delegatului, transmisă cu cel puțin 5 zile înainte, precizând obligațiile care nu au fost respectate, sumele și/sau penalitățile datorate.

**(2)** În cazul executării totale sau parțiale a garanţiei de bună execuţie, delegatul va fi obligat să refacă garanția de bună execuție sau să constituie o altă garanție de bună execuție, în termen de 10 zile de la data executării, în cuantumul inițial și pentru o perioadă cel puțin egală cu perioada de valabilitate a contractului.

**(3)** În cazul stingerii, expirării, anulării sau încetării valabilității, din orice motiv, a garanției de bună execuție, delegatul o va reface sau va constitui o altă garanție de bună execuție, cu cel puțin 10 zile înainte de asemenea stingere, expirare, anulare sau încetare a valabilității, în cuantumul inițial și pentru o perioadă cel puțin egală cu perioada de valabilitate a contractului.

**(4)** Nerespectarea de către delegat a obligațiilor prevăzute de prezentul articol reprezintă o încălcare semnificativă a obligațiilor contractuale și duce la rezilierea contractului, conform clauzelor prevăzute la Cap. “Rezilierea contractului” și reținerea garanției de bună execuție, precum și la plata către delegatar a oricăror prejudicii suferite de către acesta prin faptul încetării prezentului contract din culpa delegatului.

**Art.16** Pentru evitarea oricărui dubiu, constituirea garanției de bună execuție nu reduce și nu limitează în niciun fel responsabilitatea delegatului în legătură cu obligațiile sale care-i revin conform contractului și nu împiedică delegatarul, în exercitarea atribuțiilor sale de monitorizare a executării contractului și aplicarea penalităților, să ia orice măsură permisă de legea în vigoare, de clauzele contractului în legătură cu încălcarea de delegat a obligațiilor sale.

**Art.17** Delegatarul, va restitui delegatului garanția de bună execuție în termen de cel mult 14 zile de la data semnării procesului verbal de predare-primire a bunurilor de retur, care sunt restituite delegatarului odată cu încetarea contractului, dacă delegatarul nu a ridicat până la acea dată pretenții asupra ei ca urmare a nerespectării de către delegat a obligațiilor contractuale.

**CAPITOLUL VIII**

**ASIGURĂRI**

**Art.18 (1)** Fără a aduce atingere altor sarcini, obligații și/sau răspunderi ale Delegatului asumate în baza acestui contract, în perioada de mobilizare, delegatul, pe proprie răspundere și cheltuială, va obține și va menține pe întreaga durata a contractului polițele de asigurare cu acoperirea prevăzută de Lege și Bunele Practici Comerciale și în special următoarele asigurări:

**a)** Asigurarea de bunuri, ce va acoperi toate riscurile cu privire la pierderi fizice sau daune aduse infrastructurii aferente activităților delegate;

**b)** Asigurări auto acoperind parcul de mijloace de transport și utilaje folosite de delegat în gestiunea activităților componente ale serviciului de salubrizare;

**c)** Asigurări pentru salariați, conform legislației în domeniul muncii;

**d)** Asigurarea de răspundere civilă generală.

**(2)** Delegatul va fi obligat să încheie orice alte asigurări prevăzute de legea în vigoare la un moment dat, pe durata prezentului contract.

**(3)** Delegatul va furniza delegatarului copii ale polițelor de asigurări prevăzute la alin. (1) de mai sus.

**(4)** Delegatul se va asigura că fiecare poliță de asigurare cerută prin prezentul articol care are drept obiect bunuri ce aparțin delegatarului sau care privește răspunderea civilă a delegatului:

**a)** prevede că orice acțiune de revendicare a delegatarului împotriva asigurătorului va fi acceptată de asigurător ca îndeplinind criteriile de revendicare, și

**b)** conține prevederile prin care se solicită asigurătorului ca, în termen de 30 de zile să adreseze o notificare delegatarului înainte de orice anulare sau modificare semnificativă a poliței în cauză. Primirea de către delegatar a acestor notificări nu va exonera delegatul de nicio obligație, responsabilitate sau răspundere contractuală sau legală.

**(5)** Asigurarea de răspundere civilă va include o clauză prin care asiguratorul acceptă că termenii asigurării se aplică delegatarului și delegatului, angajaților, agenților, funcționarilor acestora, ca în cazul în care o asigurare separată ar fi fost încheiată pentru fiecare dintre ei.

**(6)** În cazul în care delegatul nu încheie vreuna dintre asigurările prevăzute de prezentul articol și detaliate în Anexa nr.9 la contract sau încheie o asigurare cu acoperire insuficientă, delegatarul are dreptul să dea un preaviz de maximum 15 zile delegatului, pentru a-și îndeplini această obligație, înainte de a rezilia contractul, conform clauzelor prevăzute la Cap. “Rezilierea contractului”. Dacă această situație provine din neefectuarea plății primei de asigurare sau din neprelungirea unei asigurări existente, atunci delegatarul va da delegatului un preaviz de cel mult 5 zile.

**(7)** Delegatul va informa în legătură cu orice situație ce ar putea avea ca efect formularea unei solicitări de plata sau a unei cereri de despăgubiri oricărei polițe de asigurare de îndată ce este posibil și în termen de cel mult 10 zile de la producerea evenimentului asigurat. În continuare, delegatul va soluționa cererea direct cu asiguratorii respectivi, va acționa în interesul ambelor Părți și va informa delegatarul despre toate etapele privind soluționarea unor astfel de cereri.

**(8)** Delegatul va utiliza toate sumele primite din asigurări pentru daunele sau pagubele bunurilor contractului pentru a repara, reconstrui sau înlocui bunurile respective în scopul prestării fără întrerupere a activităților serviciului de salubrizare, conform prevederilor prezentului contract.

**(9)** În cazul unei cereri de despăgubire formulată în baza oricărei polițe de asigurare încheiate de delegat, acesta va fi unic răspunzător pentru achitarea daunei, fără a prejudicia utilizarea despăgubirilor de risc acoperite de asigurări în baza contractului.

**(10)** Delegatul va furniza delegatarului dovezi ale plăților periodice ale primelor de asigurare, fără întârziere, în termen de maxim 10 zile de la data efectuării acestora.

**CAPITOLUL IX**

**RĂSPUNDEREA CONTRACTUALĂ, SANCȚIUNI, PENALITĂȚI, DESPĂGUBIRI**

**Art.19** Nerespectarea în tot sau în parte ori executarea necorespunzătoare de către părţile contractante a obligaţiilor cuprinse în prezentul contract de delegare atrage răspunderea contractuală a părţi în culpă. Răspunderea contractuală naște obligația reparării întregului prejudiciu cauzat, precum și plata de daune interese, după caz.

**Art.20** În situația rezilierii contractului din vina unei părți, acestăparte vadatora despăgubiri celeilalte părți, în cuantumul stabilit de părți, de un expert independent desemnat de acestea sau de către instanța judecătorească competentă.

**Art.21 (1)** Încetarea prezentului contract nu va avea ca efect degrevarea de obligații a părților în cazul în care, prin natura lor, obligațiile respective rămân în vigoare și după data încetării contractului.

**(2)** Părțile rămân răspunzătoare pentru orice fapte/acte întreprinse de către o parte pe perioada desfășurării contractului ale căror rezultate s-ar ivi după încetarea efectelor contractului și care ar avea efecte prejudiciabile pentru cealaltă parte.

**Art.22 Răspunderea, penalități și despăgubiri în sarcina delegatului**

**(1)** Delegatul declară și garantează că acceptă și încheie prezentul contract pe propriul său risc tehnic, economic și financiar și că este răspunzător atât în fața delegatarului, cât și față de autoritățile competente pentru obligațiile asumate, prestarea activităților componente ale serviciului de salubrizare și exploatarea bunurilor de retur, conform prevederilor prezentului contract. Delegatul confirmă că a luat în considerație, în conformitate cu termenii și condițiile prezentului contract, înaintea încheierii prezentului contract, obligațiile, riscurile și/sau pericolele de orice fel care pot exista sau pot apărea în legătură cu prestarea activităților, operarea bunurilor de retur și, în general, în legătură cu obligațiile asumate prin prezentul contract.

**(2)** Neefectuarea sau efectuarea parțială a operațiunii planificate pe o stradă, din vina exclusivă a delegatului, conduce la neconfirmarea operațiunii pe strada respectivă, la care se adaugă penalități, astfel cum sunt stabilite mai jos:

**a)** pentru neconfirmarea a peste 2 % din suprafața lunară a operațiunii, se penalizează cu 5 % din valoarea facturii lunare;

**b)** pentru neconfirmarea a peste 5 % din suprafața lunară a operațiunii, se penalizează cu 15 % din valoarea facturii lunare;

**c)** pentru neconfirmarea a peste 10 % din suprafața lunară a operațiunii, se penalizează cu 30 % din valoarea facturii lunare.

**(3)** Pentru necolectarea zilnică a sacilor cu deșeuri stradale rezultate din operația de măturat manual și/sau din golirea coșurilor stradale, până la sfârșitul programului de lucru, delegatul va fi sancționat cu o penalitate în sumă de 50 lei/sac.

**(4)** Pentru neîndeplinirea obligației prevăzute la art.18 alin.(7) din caietul de sarcini, delegatul va fi sancționat, astfel:

**a)** în cazul neachiziționării coșurilor stradale, delegatul este obligat să plătească delegatarului o sumă fixă, cu titlu de penalități, în cuantum de 150 lei/zi/coș;

**b)** în cazulnerealizării montajului coșurilor stradale, delegatul este obligat să plătească delegatarului o sumă fixă, cu titlu de penalități, în cuantum de 100 lei/zi/coș.

**(5)** Pentru nerespectarea termenului de realizare a investițiilor prevăzut în Programul de investiții prezentat în ofertă, delegatul este obligat să plătească delegatarului o sumă fixă, cu titlu de penalități, în cuantum de 5.000 lei/zi, calculată de la data la care investiția era prevăzută a fi finalizată în programul de investiții.

**(6)** Nerespectarea de către delegat a Indicatorilor de performanță menționați la art.13 (1) din contract, atrage obligația acestuia de a plăti penalități după cum urmează:

|  |  |  |  |
| --- | --- | --- | --- |
| **NR. CRT** | **INDICATORI DE PERFORMANȚĂ** | **VALOARE INDICATOR/AN** | **PENALITĂȚI/AN** |
| **1** | **INDICATORI DE PERFORMANȚĂ GENERALI** | | |
| **1.1** | **MĂSURAREA ȘI GESTIUNEA CALITĂȚII ACTIVITĂȚILOR PRESTATE** | | |
|  | Nr. de solicitări de îmbunătățire a calității activităților prestate, rezolvate, raportat la nr. total de cereri de îmbunătățire a calității activității - pe tipuri de activități | %  100 | 95% sau mai puțin: 5.000 lei  90% sau mai puțin: 10.000 lei  80% sau mai puțin: 15.000 lei  70% sau mai puțin: 20.000 lei  60% sau mai puțin: 30.000 lei  50% sau mai puțin: 40.000 lei |
| **1.2** | **MĂSURAREA ȘI GESTIUNEA CANTITATEA ACTIVITĂȚILOR PRESTATE** | | |
|  | Nr. de reclamații rezolvate privind cantitatea activităților prestate, raportat la nr. total de reclamații privind cantitatea activităților prestate – pe tipuri de activități | %  100 | 95% sau mai puțin: 5.000 lei  90% sau mai puțin: 10.000 lei  80% sau mai puțin: 15.000 lei  70% sau mai puțin: 20.000 lei  60% sau mai puțin: 30.000 lei  50% sau mai puțin: 40.000 lei |
|  | Procentul de solicitări de la lit. a) care au fost rezolvate în mai puțin de 5 zile lucrătoare | %  90 | 85% sau mai puțin: 10.000 lei  80% sau mai puțin: 15.000 lei  70% sau mai puțin: 20.000 lei  60% sau mai puțin: 25.000 lei  50% sau mai puțin: 30.000 lei |
|  | Nr. de sesizări transmise de cetățeni catre PMT și/sau redirecționate de autorități către PMT privind nereguli constatate, soluționate în termen de 5 zile. | %  100 | 90% sau mai puțin: 10.000 lei  80% sau mai puțin: 15.000 lei  70% sau mai puțin: 20.000 lei  60% sau mai puțin: 25.000 lei  50% sau mai puțin: 30.000 lei |
|  | Nr. de sancțiuni contravenționale aplicate de organele de control pentru activitățile prestate | %  0 | 1% sau mai mult: 10.000 lei  2% sau mai mult: 20.000 lei  3% sau mai mult: 30.000 lei  4% sau mai mult: 40.000 lei  5% sau mai mult: 10.000 lei |
| **1.3** | **RĂSPUNSURI LA SOLICITĂRILE SCRISE ALE CETĂȚENILOR** | | |
|  | a) Nr. de sesizări transmise de cetățeni cu referire la salubrizarea stradală și deszăpezire, raportate la nr. total de sesizări inregistrate | %  3 | 4% sau mai mult: 10.000 lei  5% sau mai mult: 15.000 lei  6% sau mai mult: 20.000 lei 7% sau mai mult: 25.000 lei  8% sau mai mult: 30.000 lei  9% sau mai mult: 40.000 lei 10% sau mai mult: 50.000 lei |
|  | b) Procentul din totalul de la lit.a) la care s-a răspuns într-un termen mai mic de 10 zile calendaristice. | %  100 | 90% sau mai puțin: 10.000 lei  80% sau mai puțin: 15.000 lei  70% sau mai puțin: 20.000 lei  60% sau mai puțin: 25.000 lei  50% sau mai puțin: 30.000 lei |
| **2** | **INDICATORI DE PERFORMANȚĂ GARANTAȚI** | | |
| **2.1** | **INDICATORI DE PERFORMANȚĂ GARANTAȚI PRIN LICENȚA DE PRESTARE A ACTIVITĂȚILOR** | | |
|  |  | | |
|  | a) Nr. de sesizări scrise privind nerespectarea de operator a obligațiilor din licență | Nr.  4 | 5: 10.000 lei  6: 20.000 lei  7 sau mai multe: 30.000 lei |
|  | b) Nr. de sancțiuni aplicate operatorului de autoritățile abilitate | Nr.  3 | 4: 10.000 lei  5: 20.000 lei  6 : 30.000 lei  7 sau mai multe: 40.000 lei |

**(7)** În plus față de orice alte despăgubiri, penalități sau sancțiuni prevăzute în contract, delegatul va despăgubi delegatarul în legătură cu orice pretenții sau prejudicii invocate de orice altă persoană decât delegatarul, care pot fi generate de, sau în cursul, sau în legătură cu neîndeplinirea de delegat a oricăror obligații în baza prezentului contract.

**(8)** Delegatul este de drept înîntârziere de la data scadenței fiecărei obligații, în conformitate cu dispozițiile prezentului contract.

**(9)** Vor fi luate înconsiderare nerespectările care au fost constatate printr-o Notă de constatare, cu ocazia monitorizării executării contractului efectuate de către delegatar.

**Art. 23 Răspunderea delegatarului**

**(1)** Delegatarul declară că înainte de atribuirea prezentului contract s-a asigurat că informațiile furnizate conțin toate datele cunoscute lui și pe care le consideră relevante sau importante în prestarea activităților, iar delegatul declară că a luat act și a confirmat că a analizat și verificat toate informațiile furnizate și condițiile privind prestarea adecvată a activităților delegate.

**(2)** Delegatarul nu-si poate exercita vreun drept de dispoziție asupra bunurilor concesionate pe parcursul duratei contractului, fără ca acordul scris al delegatului sa fie obținut anterior, acord care nu va fi întârziat in mod nejustificat.

**(3)** Delegatarul nu îl va tulbura pe delegat în exercitarea drepturilor prevăzute în prezentul contract.

**(4)** În niciun caz delegatarul nu va fi răspunzător față de delegat de vreo daună directă ori indirectă sau cheltuială de orice natură pe care delegatul le-ar putea suporta sau înregistra datorită: producerii unui eveniment de forță majoră, stării bunurilor concesionate sau a amplasamentelor aferente acestora sau oricărei nereușite a delegatului de a realiza veniturile previzionate în baza prezentului contract.

**Art. 24 Exonerarea de răspundere a delegatului**

**(1)** Fără a aduce atingere prevederilor art. 22 de mai sus privind răspunderea delegatului, acesta nu va putea fi ținut răspunzător pentru neîndeplinirea vreunei obligații ce-i revine, în baza prezentului contract, dacă neîndeplinirea respectivei obligații este o consecință directă a situațiilor prevăzute la alineatele de mai jos din prezentul articol.

**(2)** Delegatul nu va fi obligat să îndeplinească obligațiile sale contractuale, inclusiv indicatorii de performanță, în măsura în care acesta nu poate, în mod rezonabil, fie (i) să respecte termenele de îndeplinire a obligațiilor contractuale în perioadele de timp prevăzute, fie (ii) să continue să îndeplinească obligațiile contractuale, ca o consecință directă a:

**a)** apariției unui eveniment de forță majoră;

**b)** nerespectării de către delegatar a obligațiilor asumate prin prezentul contract sau de către operatorul stației de sortare/depozitului de deșeuri a obligațiilor asumate prin contractul încheiat cu delegatul; în ceea ce privește nerespectarea de către operatorul depozitului a obligațiilor asumate prin contractul încheiat cu delegatul, acesta este obligat să informeze delegatarul despre această nerespectare în termen de cel mult 3 (trei) zile lucrătoare în vederea îndeplinirii corecte a rolului A.D.I.D Timiș de mediere; nerespectarea de către delegat a acestei obligații de informare a delegatarului duce la neaplicarea clauzei exoneratoare de răspundere prevăzută în prezentul alineat;

**c)** unei modificări legislative care obligă delegatul să se conformeze cerințelor și obligațiilor legate de activitățile componente ale serviciului de salubrizare restrictive, oneroase sau suplimentare față de cerințele și obligațiile în vigoare la data semnării prezentului contract.

**(3)** În cazul în care, independent de voința sa, delegatul se află în imposibilitatea de a presta activitățile, total sau parțial, din orice motiv, sau consideră că anumite circumstanțe ar putea împiedica în mod substanțial prestarea activităților, atunci delegatul va notifica imediat delegatarul, în condițiile prevăzute de prezentul contrac, oferind în scris detalii cuprinzătoare asupra circumstanțelor, motivelor, durata posibilă a întreruperii și acțiunile avute în vedere pentru remedierea situației, precum și orice alte detalii pe care delegatarul le solicită în mod rezonabil. Invocarea oricărui motiv care ar putea împiedica în mod substanțial prestarea activităților nu va atrage nicio modificare a vreunei clauze a acestui contract și nu va elibera sau exonera în niciun fel delegatul de obligația de a presta activitățile conform contractului și a prevederilor legale în vigoare cu privire la suspendarea sau limitarea prestării activităților în domeniul salubrizării localităților.

**Art.25 Împărțirea responsabilităților de mediu între parți**

**(1)** Începând cu data de începere a contractului, delegatul va fi răspunzător de orice încălcare a prevederilor oricărei legi referitoare la mediul înconjurător, care apare sau a avut loc după această dată, în legatura cu prestarea activităților.

**(2)** Delegatul nu va putea fi ținut responsabil de nici un act, omisiune, fapt sau activitate a delegatarului, cauzate anterior intrării în vigoare și care au avut ca rezultat o încălcare sau nerespectare a prevederilor oricărei legi privind mediul înconjurător.

**Art. 26 Limita despăgubirilor**

Despăgubirile datorate de oricare dintre părți, conform prezentului contract, vor fi limitate la acoperirea integrală a daunelor suferite de partea sau persoana prejudiciată. În înțelesul prezentului contract și articol în despăgubiri nu sunt incluse penalitățile ce pot fi datorate de o parte conform prezentului contract.

**Art. 27 Recuperarea debitelor**

**(1)** Delegatarul este îndreptățit să recupereze de la delegat orice prejudicii suferite din vina delegatului, care sunt descoperite după încetarea contractului, în conformitate cu prevederile legale în vigoare.

**(2)** Părțile pot agrea compensarea între sumele astfel datorate de delegat și orice sume datorate de către delegatar delegatului, fără ca prin aceasta să se aducă atingere dreptului părților de a conveni plata în tranșe.

**(3)** Comisioanele bancare și alte sume similare rezultate din operațiunile legate de plata sumelor datorate de delegat delegatarului cad în integralitate în sarcina delegatului.

**CAPITOLUL X**

**FORŢA MAJORĂ**

**Art.28** **(1)** Niciuna dintre părţile contractante nu răspunde de neexecutarea la termen sau/şi de executarea în mod necorespunzător, total sau parţial, a oricărei obligaţii care îi revine în baza prezentului contract de delegare a gestiunii, dacă neexecutarea sau executarea necorespunzatoare a obligaţiei respective a fost cauzată de forţa majoră.

**(2)** ***„Forța Majoră”*** înseamnă un eveniment mai presus de voința Părților, care nu se datorează greșelii sau vinei acestora, imprevizibil și care face imposibilă executarea și respectiv îndeplinirea contractului. Pentru a opera efectele forței majore, partea care invocă forța majoră, are obligația de a obține un aviz privind existența cazului de forță majoră de la autoritățile competente pentru a face dovada intervenirii acestuia.

**(3)** Evenimentele de forță majoră vor include următoarele, fără a se limita la acestea:

**Evenimente naturale de forță majoră cum ar fi:**

- trăsnete, cutremure, uragane, inundații sau seceta și alte condiții climaterice extraordinare ca de exemplu temperaturi anormal de scăzute; - explozii, foc sau inundații (dacă nu sunt cauzate de Partea respectivă sau orice altă persoană pentru care aceasta este responsabilă);

- contaminări nucleare, chimice sau biologice (dacă nu sunt cauzate de Partea respectivă sau orice altă persoană pentru care aceasta este responsabilă);

- bombe sau alte muniții neexplodate sau descoperiri de fosile sau relicve arheologice.

**Evenimente politice de forță majoră cum ar fi:**

- război, conflict armat, invazii, blocade și embargouri;

- acțiuni violente de stradă sau rebeliuni civile;

- orice act sau amenințare de terorism credibilă în mod rezonabil la adresa Părții respective sau privind bunurile de infrastructură aferente activităților componente ale serviciului de salubrizare;

- greve sau alte mișcări revendicative la scara națională.

**Evenimente nefavorabile de forță majoră cum ar fi:**

- neacordarea, fără un motiv justificat, de către orice autoritate competentă, delegatului a oricărui aviz, permis, licență sau a oricăror autorizații necesare executării obligațiilor contractuale, retragerea acestora sau refuzul de a reînnoi aceste avize, permise, licențe sau autorizații sau orice acte sau omisiuni ale oricărei autorități competente având efecte similare;

- orice acțiune reglementară neîntemeiată sau nerezonabilă dispusă de oricare autoritate competentă împotriva delegatului (care poate include orice anulare sau revocare a oricăror permise, licențe sau autorizații existente, fără un motiv întemeiat)

- orice rechiziționare, expropriere, naționalizare sau confiscare de facto a oricărui bun sau drept semnificativ al delegatului de către Guvernul României sau de către oricare autoritate competentă (alta decât ca rezultat al încălcării de către delegat a permiselor, licențelor, autorizațiilor sau a oricărei prevederi legale sau reglementare);

- apariția unor acte ilegale din partea unor terți, inclusiv poluarea ilegală, în mod intenționat sau accidental.

**(4)** Forța Majoră nu va include: probleme financiare ale Părților, livrarea cu întârziere a materialelor sau executare cu întârziere /neexecutarea de către contractanții acestora a obligațiilor lor contractuale, condiții meteorologice posibile în condițiile climatice din Aria delegării, insuficiența forței de muncă sau a echipamentelor sau a materialelor (dacă nu se datorează forței majore).

**(5)** Cu condiția respectării obligațiilor cuprinse în alin. 6 și alin. 7 ale prezentului articol, în situația în care un eveniment de forță majoră (condiție care va include consecințele acestuia) împiedică una dintre Părți să își respecte sau întârzie respectarea obligațiilor decurgând din prezentul Contract, se vor aplica următoarele măsuri:

- Partea va fi scutită de respectarea și de răspunderea pentru nerespectarea acelor obligații pe care nu le poate îndeplini ca o consecință a unui eveniment de forță majoră, fără a aduce prejudicii obligațiilor de încheiere a asigurărilor prevăzute în prezentul Contract.

- Orice perioadă de timp acordată sau permisă în baza prezentului Contract pentru îndeplinirea oricărei obligații (inclusiv obligațiile legate de Indicatorii de Performanță și durata Contractului dacă forța majoră a afectat integral executarea acestuia) va fi prelungită cu perioada de timp cât durează evenimentul de forță majoră; cu condiția, totuși, ca Partea afectată să-și fi respectat obligațiile ce-i revin în baza alin. (4) și (5) ale prezentului articol.

**(6)** O Parte afectată de un eveniment de forță majoră va informa cealaltă Parte cât mai curând posibil, dar nu mai târziu de 3 (trei) zile lucrătoare după ce ia cunoștință de apariția unui eveniment de forță majoră, furnizând detalii complete despre durata și efectele estimate ale acestuia, prezentând, totodată și un aviz privind existența cazului de forță majoră de la autoritățile competente pentru a face dovada intervenirii acestuia. Dacă evenimentul de forță majoră durează mai mult de o săptămână, Partea afectată va informa periodic cealaltă Parte, dar nu mai rar de o dată la două săptămâni, despre derularea evenimentelor.

**(7)** O Parte afectată de un eveniment de forță majoră va depune toate eforturile pentru a-și relua îndeplinirea obligațiilor cât mai curând posibil, iar intre timp să diminueze efectele acestui eveniment, pentru a-și îndeplini obligațiile contractuale neafectate de forța majoră și va informa complet cealaltă Parte în legătură cu măsurile luate în acest sens, cu condiția ca acest lucru să nu presupună costuri nerezonabile pentru Partea afectată de evenimentul de forță majoră.

**(8)** Dacă la expirarea unei perioade de cel puțin 30 de zile de la apariția unui eveniment de Forță Majoră, acest eveniment de Forță Majoră (sau consecințele acestuia) continuă și afectează în mod semnificativ prestarea activităților sau executarea obligațiilor contractuale, astfel încât majoritatea Indicatorilor de Performanță încă de atins nu poate fi îndeplinită și/sau majoritatea acelor Indicatori de Performanță atunci când respectarea acestora a fost deja îndeplinită nu poate fi menținută ca urmare a acelui eveniment de Forță Majoră, atunci oricare dintre Părți va avea dreptul să notifice celeilalte Părți încetarea prezentul contract, fără ca vreuna dintre ele să pretindă daune-interese, în orice moment după expirarea acestei perioade, cu condiția ca evenimentul de forță majoră să continue încă în momentul acestei notificări și cu un preaviz de 10 zile.

**Art.29** Întârzierea sau neexecutarea obligaţiilor asumate din motive de forţă majoră nu atrage pentru nici una dintre părţi penalizări sau alte compensaţii.

**CAPITOLUL XI**

**MENȚINEREA ECHILIBRULUI CONTRACTUAL**

**Art.30 (1)** Părțile vor urmări în permanență menținerea echilibrului contractual/financiar al contractului.

**(2)** Delegatul nu va fi obligat să suporte creșterea sarcinilor legate de execuția obligațiilor sale, dacă această creștere rezultă în urma unui eveniment de Forță Majoră, astfel cum este descris la art.22 de mai sus.

**(3)** În situația în care, independent de delegat și de voința sa, modificări legislative, constrângeri tehnice, economice, financiare sau, în general, evenimente neprevăzute care nu constituie evenimente de forță majoră, astfel cum sunt acestea definite de prezentul contract, datorate sau nu delegatarului, alterează echilibrul economico-financiar al prezentului contract, și dacă dezechilibrul rezultat nu poate fi remediat prin modificările / ajustările de tarife, părțile se obligă să renegocieze termenii și condițiile prezentului contract, în scopul restabilirii echilibrul economico-financiar al contractului.

**(4)** Dacă, la expirarea unei perioadei de cel puțin 30 de zile sau a unui alt termen stabilit de părți, calculat de la începerea negocierilor prevăzute la alineatul precedent, acestea eșuează, fără a putea fi reținută culpa uneia dintre părți, atunci oricare dintre părți va avea dreptul să notifice celeilalte părți încetarea prezentului contract, fără ca vreuna dintre ele să pretindă daune-interese. Delegatul va avea obligația de a presta activitățile menționate la art.2, în continuare pe o durată de cel mult 90 de zile până la desemnarea unui nou operator, în vederea asigurării continuității activităților.

**CAPITOLUL XII**

**POLITICA DE MENȚINERE ȘI RECALIFICARE A FORȚEI DE MUNCĂ, PRECUM ȘI PROTECȚIA ACESTEIA PE DURATA VALABILITĂȚII CONTRACTULUI DE DELEGARE**

**Art.31 (1)** Delegatul va asigura forța de muncă necesară pentru prestarea activităților, precum și formarea profesională a salariaților. Delegatul este răspunzător de angajarea unui număr suficient de persoane cu abilitățile, îndemânările, cunoștințele, instruirea, calificările și experiența necesare și adecvate unei bune desfășurări a activităților și se va asigura că are suficient personal de rezervă pentru prestarea în bune condiții a activităților, pe toată durata contractului.

**(2)** Delegatul se va asigura că toți angajații săi implicați în prestarea activităților componente ale serviciului de salubrizare vor fi instruiți corespunzător cu:

- sarcina sau sarcinile pe care angajatul le va executa;

- toate prevederile importante ale contractului, inclusiv Regulamentul Serviciului și Caietul de sarcini delegarea activităților de salubrizare stradală și deszăpezire, activități componente ale Serviciului de Salubrizare în Municipiul Timișoara, anexe la prezentul contract;

- toate procedurile și standardele convenite între Părți la anumite interval de timp;

- toate procedurile, regulile, regulamentele și legile aplicabile pentru prestarea activităților, inclusiv regulile de securitate și siguranță în muncă, riscul de incendiu și prevederile în caz de incendiu.

**(3)** Delegatul va furniza mijloace de identificare a personalului angajat, în condițiile stabilite cu delegatarul în cadrul misiunii acesteia de monitorizare a executării prezentului contract și va solicita personalului să poarte și să aibă la vedere însemnele de identificare pe toată durata activităților menționate la art.2.

**(4)** Delegatul se va asigura că personalul propriu este permanent supravegheat și își îndeplinește îndatoririle în conformitate cu prezentul contract.

**(5)** Pe perioada executării prezentului contract, delegatul se va conforma politicilor referitoare la conduita personalului (inclusiv cele referitoare la măsurile de siguranță) existente în Regulamentul intern al său. Delegatarul va avea dreptul să solicite delegatului comunicarea Regulamentului intern și modificarea Regulamentului intern în măsura în care solicitarea de modificare este rezonabilă, în legătură cu dispoziții ale Regulamentului care afectează modul de prestare a activităților și în conformitate cu dispozițiile legale aplicabile.

**(6)** După aprobarea Regulamentului intern, delegatul îl va afișa la loc vizibil și îl va aduce la cunoștință tuturor angajaților, făcând dovada acestei formalități către delegatar prin prezentarea semnăturilor de luare la cunoștință. Delegatul va lua măsuri disciplinare corespunzătoare împotriva oricărei persoane angajate de acesta care nu respectă prevederile Regulamentului intern.

**(7)** Delegatul este răspunzător în întregime de angajarea și de condițiile de lucru ale angajaților săi.

**CAPITOLUL XIII**

**ÎNCETAREA CONTRACTULUI**

**Art.32 (1)** Prezentul contract de delegare încetează în următoarele situaţii:

**a)** la expirarea duratei stabilite în contract, dacă părţile nu convin, în scris, prelungirea acestuia în condiţiile stipulate în prezentul contract și conform legii în vigoare la data prelungirii;

**b)** în cazul în care interesul naţional sau local o impune, prin denunţarea unilaterală de către delegatar, în baza unei notificări, cu plata unei despăgubiri juste şi prealabile în sarcina delegatarului;

**c)** în cazurile prevăzute la capitolul X -Forța majoră, fară plata unei despăgubiri;

**d)** în cazul nerespectării obligaţiilor contractuale de către părţi, prin reziliere, cu plata unei despăgubiri în sarcina părţii în culpă;

**e)** în cazul falimentului delegatului;

**f)** dacă părțile convin încetarea contractului, prin act adițional, cu respectarea prevederilor legale în vigoare la acea dată;

**g)** în cazul nerealizării programului de investiții angajate de delegat prin oferta depusă;

**h)** în cazul lipsei, retragerii sau încetării valabilității licenței/autorizației de operare a delegatului, cu plata de despăgubiri;

**i)** în situația în care, în urma parcurgerii procedurilor prevăzute la Cap. XI „Menținerea echilibrului contractual” este permisă încetarea contractului.

**(2)** În cazul încetării contractului înainte de termen, se va acorda un preaviz de 30 de zile, cu excepția cazurilor în care sunt prevăzute în mod expres în cuprinsul contractului, alte termene pentru preaviz.

**(3)** Delegatul va coopera deplin pentru preluarea gestiunii activităților cu noul operator căruia i se va delega gestiunea activităților sau cu delegatarul, după caz, în sensul următoarelor:

- să mențină legătura cu delegatarul, și/sau noul operator, să furnizeze asistență și sprijin privind activitățile componente ale serviciului de salubrizare și transferul lor către delegatar sau noul operator;

- să furnizeze delegatarului, și noului operator toate informațiile privind bunurile de retur, inclusiv amplasamentele aferente, precum și serviciile necesare funcționării și prestării acestora;

- în timpul contractului sau după încetarea acestuia, să nu va acționeze în niciun fel, direct sau indirect, care să prejudicieze, să împiedice sau să facă dificil transferul activităților.

**(4)** La încetarea contractului de delegare bunurile care au fost utilizate de delegat în derularea contractului vor fi repartizate după cum urmeză:

- Bunurile de retur vor reveni delegatarului de plin drept, gratuit (cu excepția cazurilor de încetare prevăzute la art. 32(1) lit. b), c) și f), când delegatul are dreptul la o indemnizaţie egală cu suma neamortizată din investiţiile realizate de el în bunurile de retur din categoria celor prevăzăvute în prezentul contract) și libere de orice sarcini.

-Bunuri proprii vor rămâne proprietatea delegatului.

**(5)** La data încetării contractului sau la data convenită pentru predare, delegatul va transfera, fără niciun drept de retenție, fără costuri și cheltuieli pentru delegatar, toate drepturile, titlurile de proprietate și garanțiile legate de bunurile de retur.

**(6)** La data de predare, delegatul va informa delegatarul despre starea activelor, prezentând o listă completă a tuturor defecțiunilor ce afectează sau ar putea afecta funcționarea în condiții de siguranță a acestora. Părțile vor încheia un proces-verbal de predare-primire a tuturor bunurilor de retur.

**CAPITOLUL XIV**

**REZILIEREA CONTRACTULUI**

**Art. 33 Rezilierea contractului din culpa delegatului**

**(1)** Delegatarul are dreptul să rezilieze unilateral prezentul contract, în momentul survenirii oricăreia dintre următoarele evenimente (obligații încălcate):

a) nerespectarea, de către delegat, a oricăreia dintre obligațiile contractuale, a celor asumate prin oferta și/sau stabilite în caietul de sarcini;

b) nerespectarea repetată și nejustificată a Indicatorilor de performanță;

c) nerealizarea investițiilor asumate.

**(2)** Delegatarul va comunica delegatului intenția de reziliere unilaterală a contractului prin notificare scrisă, menționând felul și întinderea obligației încălcate.

**(3)** La primirea notificării prevăzute la alin.2, delegatul va fi îndreptățit să remedieze, în termen de 30 de zile de la data primirii notificării, obligația încălcată.

**(4)** Atunci când o obligație nu poate fi remediată în mod rezonabil în perioada de remediere menționată la alin.3, delegatul va lua toate măsurile necesare pentru remedierea încălcării respective în cea mai mare măsură posibilă în timpul perioadei de remediere și va face propuneri delegatarului, anterior expirării respectivei perioade, privind finalizarea remedierii respectivei obligații încălcate.

**(5)** În cazulîn care delegatarul nu acceptă propunerile rezonabile de remediere ale delegatului sau dacă, după acceptarea propunerilor respective, delegatul nu remediază obligația încălcată, în conformitate cu aceste propuneri, delegatarul poate, printr-o notificarea scrisă, adresată delegatului, să rezilieze contractul, iar contractul va înceta de drept începând cu data prevăzută în această notificare.

**(6)** Rezilierea operează de plin drept de la data comunicată în notificarea transmisă părții în culpă de către partea prejudiciată, fără alte formalități prealabile și fără intervenția instanței de judecată.

**(7)** În situația rezilierii contractului din culpa delegatului, acesta datorează delegatarului daune-interese la nivelul prejudiciului suferit, care se rețin din valoarea garanției de bună execuție. În orice situaţie, delegatarul păstrează dreptul recuperării prejudiciului produs de delegat, în faţa instanţelor judecătoreşti competente.

**Art.34 Rezilierea contractului din culpa delegatarului**

**(1)** Delegatul va avea dreptul (dar nu și obligația) să rezilieze prezentul contract în caz de încălcare importantă, de către delegatar, a oricăreia din obligațiile asumate în baza prezentului contract, care are un efect negativ semnificativ asupra drepturilor sau obligațiilor sale, în baza prezentului contract.

**(2)** În cazul în care delegatul are dreptul să rezilieze prezentul contract în baza prevederilor alin.1, se va aplica procedura prevăzută la art.art. 33.

**CAPITOLUL XV**

**LITIGII**

**Art. 35** Părţile convin că acest contract va fi interpretat şi executat conform legilor din România.

**Art.36** Eventualele litigii care apar din derularea prezentului contract și nesoluționate pe cale amiabilă în termen de 15 zile calendaristice de la data notificării celeilalte părţi, cu privire la apariţia unor astfel de divergenţe, vor putea fi înainte spre competentă soluționare instanţelor judecătoreşti.

**CAPITOLUL XVI**

**CLAUZE SPECIALE**

**Art.37** Prin semnarea prezentului contract, delegatul confirmă că a luat la cunoştinţă despre toate condiţiile impuse de delegatar aşa cum rezultă acestea din prezentul contract, din caietul de sarcini, regulamentul serviciului și că le acceptă fără obiecţiuni.

**Art. 38** Este interzisă subdelegarea obiectului prezentului contract.

**Art. 39** Nu este permisă amplasarea de reclame de nici un fel pe bunurile de retur care sunt utilizate în executarea contractului.

**Art. 40 Conflictul de interese**

Delegatul va lua toate măsurile necesare pentru a preveni sau îndepărta orice situație care are sau poate avea ca efect compromiterea executării acestui contract în mod obiectiv și imparțial. Astfel de situații pot apărea ca rezultat al intereselor economice, afinităților politice sau naționale, legăturilor de familie sau emoționale, or al altor legături sau interese comune. Oricare ar fi situația, apariția unui conflict de interese trebuie notificată de către delegat imediat delegatarului, în scris.

**(2)** Delegatul va garanta că personalul său, inclusiv cel de conducere, nu se află într-o situație care poate da naștere unui conflict de interese. Delegatul va înlocui, imediat și fără nici un fel de compensație din partea delegatarului, orice membru al personalului său care se află într-o astfel de situație.

**(3)** Delegatarul își rezervă dreptul de a verifica dacă măsurile luate de delegat în conformitate cu prevederile acestui articol sunt adecvate și de a solicita luarea de măsuri suplimentare dacă va considera acest lucru ca fiind necesar.

**(4)** Delegatul se va abține de la orice legături și relații, comerciale sau de altă natură, care au sau pot avea ca efect compromiterea independenței sale sau a personalului său. În cazul în care delegatul nu poate menține această independență, delegatarul are dreptul de a rezilia contractul, fără obligația notificării formale a delegatului și fără a aduce atingere dreptului delegatarului de a solicita despăgubiri pentru orice daune suferite ca urmare a acestei situații.

**Art. 41 Renunțare**

**(1****)** Nu se va putea considera că s-a renunțat la vreun drept, termen sau prevedere din contract de către oricare parte, decât dacă această renunțare este efectuată în scris și în mod expres de respectiva parte.

**(2)** Faptul că o parte renunță la invocarea încălcării unei clauze contractuale de către cealaltă parte nu înseamnă că renunță la invocarea încălcărilor ulterioare ale aceleiași sau ale oricărei alte clauze. Faptul că o parte renunță la invocarea neîndeplinirii unei obligații contractuale de către cealaltă parte nu înseamnă că renunță la invocarea neexecutărilor ulterioare.

**(3)** Nicio renunțare nu va avea efecte juridice dacă nu este specificată în mod expres ca fiind renunțare și comunicată în scris celeilalte părți conform regulilor privind comunicările între părți stipulate în prezentul contract.

**(4)** Nicio renunțare a oricărei părți la orice termen sau condiție a prezentului contract, în unul sau mai multe cazuri, nu va fi considerată sau interpretată ca renunțare ulterioară la aceiași/aceleași sau alți/alte termeni sau condiții ai contractului.

**CAPITOLUL XVII**

**SUBDELEGAREA**

**Art. 42 (1)** Delegatul nu va avea dreptul sa subdelege gestiunea activităților și nici să subroge, să noveze, să transmită, să cedeze sau să transfere în orice alt mod totalitatea sau o parte a drepturilor și obligațiilor sale rezultate din sau în legătură cu prezentul contract, în niciun moment și în niciun mod, fie direct, fie indirect, ținând cont totuși de faptul că delegatul poate institui sarcini asupra veniturilor realizate din desfășurarea activităților permise în baza prezentului contract. Nerespectarea acestei obligații reprezintă o încălcare gravă din partea delegatului ce poate constitui cauză de reziliere a contractului conform cap.XIV „Rezilierea Contractului”.

**(2)** Prevederile alineatului de mai sus nu vor fi interpretate astfel încât să împiedice utilizarea sau angajarea de către delegat de furnizori, prestatori, antreprenori, mandatari pentru furnizarea de produse sau realizarea de lucrări ori prestarea de servicii cu condiția să nu se poată pretinde că o astfel de utilizare sau angajare ar constitui o delegare, o cesiune sau o derogare de la oricare dintre drepturile sau obligațiile semnificative ale delegatului în baza prezentului contract.

**CAPITOLUL XVIII**

**MODIFICAREA CONTRACTULUI**

**Art. 43 (1)** Modificarea prezentului Contract se face numai prin act adițional încheiat în scris între Părțile contractante cu respectarea corespunzătoare a prevederilor art. 100 – 109 din Legea nr. 100/2016 privind concesiunile de lucrări și concesiunile de servicii, cu modificările și completările ulterioare.

**(2)** Contractul nu poate fi modificat în sensul introducerii în obiectul acestuia a unei activități care nu a făcut obiectul delegării gestiunii, conform legii.

**(3)** Delegatarul poate modifica unilateral cerințele legate de modul de prestare a activităților care sunt prevăzute în Regulamentul serviciului public de salubrizare al Municipiului Timișoara sau caietul de sarcini pentru delegarea prin concesiune a gestiunii unora dintre activitățile componente ale serviciului de salubrizare prin modificarea acestor documente și anexarea, prin act adițional la Contract, a noului Regulament, respectiv Caiet de Sarcini.

**(4)** În cazul în care aceste modificări afectează echilibrul contractual se vor aplica prevederile art.30.

**CAPITOLUL XIX**

**DISPOZIŢII FINALE**

**Art.44** Orice comunicare între părţi, referitoare la îndeplinirea prezentului contract, trebuie să fie transmisă în scris.

**Art.45** Orice document scris trebuie înregistrat atât în momentul transmiterii, cât și în momentul primirii.

**Art.46** Comunicările dintre părţi se pot face şi prin adresă, fax, e-mail sau prin alte mijloace de comunicare convenite între părţi, cu condiţia confirmării în scris a primirii comunicării.

**Art.47** Limba care guvernează contractul este limba română.

**Art.48** Prezentul contract constituie singurul instrument juridic probant pentru soluţionarea eventualelor litigii între părţi prin acţiune în justiţie adresată instanţei competente.

**Art.49** Dacă o anumită clauză va fi anulată de instanţă, contractul rămâne valabil cu privire la celelalte prevederi.

**Art.50** Prezentul contract s-a încheiat astăzi\_\_\_\_\_\_\_\_\_ în 2 (două) exemplare, din care un exemplar revine delegatarului, un exemplar revine delegatului.

|  |  |
| --- | --- |
| **DELEGATAR**  **MUNICIPIUL TIMIŞOARA**  **PRIMAR,**  **Dominic FRITZ** | **DELEGAT** |
| **DIRECTOR DIRECŢIA ECONOMICĂ** |  |
| **VIZA C.F.P.** |  |
| **ȘEF SERVICIU PMMDS** |  |
| **ȘEF SERVICIU JURIDIC** |  |